Pego ya Dikgoro tša Tsheko ya Mabapi le go Gatakelwa ga Ditshwanelo tša Dihlatse tša Jehofa | Puku ya Ngwaga ya 2014
Moapostola Paulo o kgothaleditše Bakriste gore: “Dulang le gopola ba ba lego ditlemong tša kgolego bjalo ka ge eka le golegilwe le bona.” (Baheb. 13:3) Ka ge re le bahlanka ba Jehofa, re dula re gopola bana babo rena le dikgaetšedi ba ba botegago le go rapelela “bohle bao ba lego maemong a godimo; e le gore re tšwele pele re phela bophelo bja khutšo le boiketlo ka boineelo bjo bo feletšego go Modimo le boitshwaro bjo bo swanelago ka botlalo.”—1 Tim. 2:1, 2; Baef. 6:18.
Ka mo tlase ke e mengwe ya melato ya kgorong ya tsheko yeo Dihlatse tša Jehofa di bego di dutše di e seka ngwagola:
Bana babo rena ba kua Russia ba tšwela pele “ba sa kgaotše ba ruta e bile ba tsebatša ditaba tše dibotse” go sa šetšwe masolo a sa kgaotšego a Kereke ya Russia ya Orthodox le balaodi ba bangwe ba mmušo a go kgaotša modiro wa rena. (Dit. 5:42) Balaodi ba Russia ba tšwela pele go diriša dikgatišong tša rena le go bana babo rena molao o sa kwagalego gabotse wa go lwantšha bafišegelathoko woo mathomong o bego o hlametšwe go lwantšha botšhošetši. Ka baka leo, dikgoro tša tsheko tša Russia di boletše gore dikgatišo tša rena tše e ka bago tše 70 di na le dipolelwana tšeo di dirišwago ke bafišegelathoko, e bile balaodi ba tsentšhitše dikgatišo tše lelokelelong la dikgatišo tša bafišegelathoko tšeo mmušo o di thibetšego. Ka baka la ge ba nagana gore dikgatišo tše di kotsi, balaodi ba bangwe ba šwahlela Diholong tša Mmušo le magaeng a bana babo rena ba nyakana le tšona. Maphodisa a swara Dihlatse tše dintši, a di tšea diswantšho le go di gatiša menwana ka baka la ge di eya tšhemong. Gantši a tšhošetša bana babo rena ge a ba swere seteišeneng sa maphodisa.
Go thoma ka May 2013, bana babo rena le dikgaetšedi ba lesometshela motseng wa Taganrog ba ile ba sekišetšwa go rulaganya diboka, go ba go tšona le go ya tšhemong. Le ke lekga la mathomo Dihlatse di latofatšwa ka ditumelo tša tšona ga e sa le pušo ya Soviet Union e wele. Balaodi ba bangwe kaekae kua Russia ba leka go dira gore dikgoro di bolele gore dikgatišo tša rena ke tša bafišegelathoko le go bona bana babo rena molato wa gore ba hloile madumedi a mangwe.
Maemo a bana babo rena le dikgaetšedi ba kua Eritrea ga se a kaonefala. Ka July 2013, go be go golegilwe bana babo rena ba 52, go akaretša bana babo rena ba nywaga e ka bago e 70, gotee le dikgaetšedi tše tshela. Ga e sa le bana babo rena ba bararo, e lego Paulos Eyassu, Isaac Mogos le Negede Teklemariam, ba golegwa ka September 24, 1994 ka baka la boemagare bja bona ditabeng tša ditirelo tša sešole.
Bana babo rena ba ka godimo ga seripagare ba kgolegong yeo e lego leganateng kua Meiter, ka leboa la motsemošate wa Asmara. Go tloga ka October 2011 go fihla ka August 2012, balaodi ba ile ba otla bana babo rena ba 25 ka go ba lahlela ka moagong wo o ruletšwego ka ditšhipi wo o nyakilego o sobelela mo mmung. Dikgweding tša selemo, bahlapetši ba dumelela bagolegwa go tšwela ka ntle mosegare gore ba se bolawe ke phišo e šoro ya ka moagong. Lega go le bjalo, ba newa dijo tše dinyenyane le meetsana, ka gona bana babo rena ba babja kudu. Ka maswabi, Yohannes Haile, e lego ngwanabo rena wa nywaga e 68, o ile a hwa ka August 2012 ka baka la tshwarompe ye, gomme gwa ba bjalo le ka Ngwanabo rena Misghina Gebretinsae ka 2011.
Go Gana go Tsenela Ditirelo tša Bošole ka Baka la Letswalo
Bala Jesaya 2:4 le Johane 18:36.
Ka November 27, 2012, Kgoro ya Yuropa ya Ditshwanelo tša Batho e ile ya ema le rena molatong wa Khachatryan le ba Bangwe Kgahlanong le Armenia. Mmušo o be o pharile molato Dihlatse tše 17 ka phošo ge di be di gana go dira mešomo e mengwe ya setšhaba yeo e bego e okametšwe ke mašole. Armenia e ile ya lefa Dihlatse tše le go lefelela ditshenyagalelo tša kgorong ya tsheko molatong wo.
Go sa šetšwe gore re fentše molatong wa Khachatryan le molatong o mogolo wa pejana ga moo wa Bayatyan Kgahlanong le Armenia, go akaretša le dikahlolo tša ka morago ga moo tša Kgoro ya Yuropa ya Ditshwanelo tša Batho, mmušo wa Armenia o ile wa tšwela pele go sekiša le go bona molato bafsa ba Dihlatse bao ba ganago go dira dilo tše itšego ka baka la letswalo. Lega go le bjalo, ka June 8, 2013, mmušo o ile wa mpshafatša Molao wa go Dira Ditirelo tše Dingwe woo go bonagalago o tla dira gore mašole a se sa laola ditirelo tšeo tše dingwe. Bana babo rena ka moka bao ba bego ba golegilwe ka ge ba be ba gana go dira dilo tše itšego ka baka la letswalo ba lokolotšwe ka November 12, 2013, gomme bafsa ba Dihlatse bao ba kgopelago go dira tirelo e nngwe yeo e sego ya bošole ba dumelelwa go dira bjalo.
Ka October 31, 2013, go be go na le bana babo rena ba 602 kgolegong. Ga e sa le go tloga ka 1950, balaodi ba kua Korea Borwa ba ahloletše Dihlatse tša Jehofa tše 17 605 kgolegong nywaga e 34 184 ge e kopanywa, ka ge di ganne go tsenela tirelo ya tša bošole ka baka la letswalo.
Go fihla morago bjale, Dihlatse tše dintši di be di dudišwa ka diseleng le disenyi, gaešita le dikebekwa tše šoro. Lega go le bjalo, sehlopha sa bana babo rena se ile sa boledišana le mohlankedi yo mogolo wa Lefapha la Dikgolego la Korea gore a kgopele balaodi ba dikgolego gore ba se sa dudiša bana babo rena le bagolegwa ba bangwe. Balaodi ba dikgolego ba ile ba arabela kapejana gomme ba aroganya bontši bja bana babo rena go disenyi, mo e lego gore ka April 2013 bonyenyane 75 lekgolong ya bana babo rena ba be ba dula gotee ka seleng e le ba bane goba ba bahlano. Phetogo ye e ile ya kgoma bana babo rena bjang?
Ngwanabo rena yo mongwe o itše: “Gona bjale re kgole le ditutuetšo tše mpe tše bjalo ka boitshwaro bjo bo gobogilego le maroga.” Yo mongwe o itše: “Ga bjale re a kgothatšana le gona re kgona go swara diboka ka moka tše hlano beke e nngwe le e nngwe.”
Ka se sebaka, banna ba 56 bao e bego e le mašole eupša ba lokolotšwe mošomong ka nakwana, bao ka morago e ilego ya ba Dihlatse, ba sekišwa leboelela, ba lefišwa ditšhelete le go swarwa ka ge ba gana ge ba biletšwa go itlwaeletša ntwa. Ka ge ba bitšwa ka makga a mmalwa mo ngwageng, e lego selo seo se tlago go dirwa ka nywaga e seswai, ba thatafalelwa ke bophelo ka ge ka mehla ba swarwa ka go hloka toka.
Le ge bana babo rena ba 12 ba kgopetše leboelela go dira ditirelo tša setšhaba tšeo e sego tša bošole, gona bjale yo mongwe le yo mongwe wa bona o ahloletšwe dikgwedi tše 39 Dikampeng tša Mašole. Ngwanabo rena yo mongwe o ahloletšwe ngwaga kgolegong ka ge a ganne go dira tirelo ya bošole.
Bana babo rena ba senyane bao ba golegetšwego go gana go dira dilo tše itšego ka baka la matswalo a bona ba ahloletšwe dikgwedi tše 18 go ya go nywaga e mebedi e bile gantši ba bethwa o šoro ke bahlapetši ba kgolego le mašole. Ge Dihlatse tše di lokolotšwe, gantši balaodi ba di golega gape ka go di latofatša ka gore ke disenyi tše di sa itsholego ke moka ba di nea dijo tše dinyenyane. Boramolao ba bana babo rena ba lesome bao ba gannego go tsenela tirelo ya bošole ba išitše dipelaelo Komiting ya Ditshwanelo tša Batho ya Ditšhaba tše Kopanego.
Go Gana go Tšea Karolo Ditirelong tša Boratanaga ka Baka la Letswalo
Bala Daniele 3:16-18.
Tanzania: Ka morago ga gore bafsa ba ba Dihlatse ba se bonwe molato, ba ile ba boela sekolong
Kgoro ya Tsheko ya Boipiletšo kua Dar es Salaam, e lego kgorokgolo ya Tanzania, e bone molato ditiro tša lekgotla la taolo la sekolo leo le rakilego bana ba bahlano le go laela ba bangwe ba 122 gore ba se tle sekolong ka nakwana ka ge ba ganne go opela koša ya setšhaba. Phethong yeo e ntšhitšwego ka July 12, 2013, kgoro ya tsheko e ile ya lemoga gore barutwana bao e lego Dihlatse ba na le tumelo e tiilego le gore ba na le tshwanelo ya molao ya go šireletšwa ge ba leka go latela matswalo a bona le ditumelo tša bona. Go ikemišetša ga bana ba go dula ba botegela Modimo go feleleditše ka phenyo yeo e godišitšego leina la Jehofa le go re nea tokologo ya borapedi kua Tanzania.
Tokologo ya go Bolela
Bala Ditiro 4:19, 20.
Nyakišišo e kgolo yeo e dirilwego ke Lefapha la Tikologo la Ditaba tša Bodumedi e phethile ka gore dikgatišo tša rena tše dintši ke tša bafišegelathoko, ya bolela gore di baka dikarogano setšhabeng le madumeding. Ka April 6, 2013, maphodisa a motseng wa Karabalyk a ile a amoga bana babo rena dikgatišo ntle le tumelelo ge ba be ba swere seboka sa phuthego legaeng le itšego. Ka July 3, 2013, Kgoro ya Tsheko ya tša Ikonomi kua Astana e ile ya thekga phetho ya gore dikgatišo tša rena tše lesome di thibelwe gomme ya tšwela pele e hlahloba dikgatišo tša rena le go gana di tsena nageng. Go oketša moo, ka December 2012, bahlankedi ba mmušo ba ile ba tšwa masolo a go swara bana babo rena le go ba lahlela kgolegong ka ge ba be ba re ke baromiwa bao ba sego molaong. Ka March 28, 2013, Mokgatlo wa Ditaba tša Bodumedi o ile wa laela Regional Religious Center of Jehovah’s Witnesses go botša Dihlatse tša Jehofa ka moka kua Kazakhstan gore molao ga o di dumelele go ruta batho ba bangwe Beibele ka ntle le mafelong a tšona a borapedi ao a ngwadišitšwego ka molao. Ka July 2013, balaodi ba ile ba thoma go sekiša bana babo rena le dikgaetšedi ba 21.
Tokologo ya go Swara Dikopano le Diboka
Bala Baheberu 10:24, 25.
Ka January 2010, Komiti ya Naga ya go Šoma le Mekgatlo ya Madumedi e ile ya gana go ngwadiša lefsa Religious Community of Jehovah’s Witnesses ka baka la ge go be go thwe go na le diphošo difomong. Le ge Dihlatse tša Jehofa di ile tša leka leboelela go lokiša diphošo tšeo di bego di naganelwa, balaodi ba ile ba fo tšwela pele ba gana. Ka July 31, 2012, bana babo rena ba ile ba bega molato wo Kgorong ya Yuropa ya Ditshwanelo tša Batho, ba bolela gore mmušo o gataketše tokologo ya rena ya bodumedi ge o be o gana ntle le molao go re ngwadiša lefsa re le mokgatlo wa bodumedi. Ntle le go ingwadiša lefsa, bana babo rena ba ka se hwetše thušo go ba molao ge ba e hloka.
Tokologo le Tšhireletšego ya Motho le Dithoto
Bala Bafilipi 1:7.
Gaešita le ge Dihlatse di thabela tokologo ya borapedi kua Ukraine, di a tlaišwa, di fišetšwa le go senyetšwa Diholo tša Mmušo. Ba molao ga ba dire dinyakišišo ka botlalo e bile ga ba iše babelaelwa tshekong. Se se dira gore baganetši ba rena ba itšeele molao matsogong. Ka baka leo, bana babo rena ba ile ba swarwa gampe le go feta ka 2012 le 2013. Ditiragalo tše 5 tša go senywa le go fišwa ga Diholo tša Mmušo ka 2010 di ile tša oketšega go fihla go tše 15 ka 2011, ya ba tše 50 ka 2012, gomme dikgweding tše hlano tša mathomong a 2013 go begilwe ditiragalo tše 23. Ofisi ya lekala e begile melato ye Komiting ya Ditshwanelo tša Batho ya Ditšhaba tše Kopanego.
Ukraine: Bana babo rena ba itokišeletša go tsošološa Holo ye ya Mmušo yeo e sentšwego le go fišwa ke batho bao ba nago le swele
Tshwanelo ya go Ikgethela
Bala Ditiro 5:29 le Ditiro 15:28, 29.
Seruthwaneng sa 2012, Pablo Albarracini yo a bego a itshepelela ge bathotsoko ba be ba swarwa poo, o ile a thuntšhwa ka makga a mantši ke moka a kitimišetšwa sepetlele a idibetše. O be a tladitše karata ya durable power of attorney yeo go yona a kgethilego gore a ka se dumele go tšhelwa madi. Le ge sepetlele se be se hlompha phetho yeo ya gagwe e kwagalago, yo mongwe wa ba leloko yo e sego Hlatse o ile a leka go hwetša tumelelo ya kgoro ya tsheko gore ba tšhele ngwanabo rena Albarracini madi, a fahlela ka gore tšhelo ya madi e bohlokwa go phološeng bophelo bja gagwe. Lega go le bjalo, Kgorokgolo ya Tsheko ya Argentina e ile ya ema le Ngwanabo rena Albarracini, ya hlompha tshwanelo ya gagwe ya go ikgethela kalafo le ge a be a idibetše. Le ge a se a tšhelwa madi, o ile a fola. Ka gona o leboga gore Jehofa o mo thušitše go dula a botega tabeng ye e bohlokwa.
Bahlaselwa ba Kgethollo ya Bodumedi
Bala Luka 21:12-17.
Ka April 16, 2013, kgoro ya tsheko e ile ya ahlolela bana babo rena gabotse kua Toktogul, moo Holo ya Mmušo e ilego ya senywa gabedi ke badudi ba moo. Kgoro ya tsheko e ile ya bona disenyi tšeo molato gomme ya di laela gore di lefe ditshenyagalelo. Bao ba ikarabelago kudu ka go senywa ga Holo ka lekga la mathomo ba sa sekišwa gomme re holofela gore mathata a tikologong yeo a tla fela. Mo nakong ye, diphuthego di tla aga Holo yeo ya Mmušo lefsa.
Kyrgyzstan: Holo ye ya Mmušo e ile ya senywa ka makga a mabedi ke badudi ba mo
Diphenyo tše Dikgolo Kudu tša Kgorong ya Tsheko
Molato: Na sehlopha sa bodumedi se swanetše go hwetša tumelelo ya go swara dikopano le diboka tša phuthego?
Phetho: Ka December 5, 2012, Kgoro ya Tsheko ya Molaotheo ya Mmušo wa Russia e ile ya bolela gore Molaotheo wa Russia o dumelela batho go ba le tokologo ya bodumedi gomme ya ahlola ka gore bana babo rena ba ka swara diboka tša bodumedi ntle le go tsebiša balaodi ba mmušo e sa le pele goba go kgopela tumelelo.
Molato: Na badudi ba nageng ye ba na le tshwanelo ya gore ditaba tša bona tša kalafo di bolokwe e le khupamarama? Ka mohlala: Ka 2007, motlatša ramolao wa motseng wa St. Petersburg, kua Russia, o ile a laela mafelo ka moka a tša kalafo motseng woo gore a mo romele direkhoto tša kalafo tša Hlatse e nngwe le e nngwe ya Jehofa yeo e gannego go tšhela madi—eupša a dire seo molwetši a sa tsebe. Ka morago ga gore dikgoro tša Russia di gatakele tshwanelo ya gore ditaba tša molwetši tša kalafo di bolokwe e le khupamarama, bana babo rena ba ile ba ipiletša Kgorong ya Yuropa ya Ditshwanelo tša Batho (European Court of Human Rights [ECHR]).
Phetho: Ka June 6, 2013, ECHR e ile ya ahlola ka gore ramolao yoo o gataketše ditshwanelo tša bohlokwa tša ditaba tša motho tša khupamarama gomme ya gatelela gore ga go na “mabaka a kwagalago goba a lekanego” a gore bahlankedi ba mmušo ba tsebe ditaba tša batho tša khupamarama. Phetho yeo e ile ya ba ya makgaolakgang ka October 7, ge Komitikgolo ya Kgoro ya ECHR e be e gana kgopelo ya mmušo wa Russia ya gore molato woo o fetišetšwe pele.—Avilkina le ba Bangwe Kgahlanong le Russia.
Ditaba tše Oketšegilego ka Dipego tša Kgorong ya Tsheko tše di Lego ka go Yearbook ya 2013
Ka July 5, 2012, mmušo wa Fora o ile wa dumela go re bušetša tšhelete ya rena ka taelo ya ECHR, ka ge o ile wa re ntšhiša lekgetho go sa swanela. Mmušo wo o bušitše tšhelete ka moka yeo o bego o re ntšhišitše yona ka šiši e na le tswalo, wa ba wa lefelela ditshenyagalelo tša kgorong ya tsheko le go tloša dithibelo ka moka tšeo o bego o di beile thotong ya lekala.—2013 Yearbook, letlakala 34.
Dihlatse tša Jehofa kua India di sa ganetšwa ditikologong tše di fapafapanego tša naga yeo. Lega go le bjalo, ga di ka tlase ga thibelo goba go swanelwa ke go sekišetšwa ditatofatšo tša maaka go etša peleng. Gona bjale go na le melato e ka bago e 20 yeo e sego ya hlwa e sekwa yeo go yona mmušo o swanetšego go kgopela bana babo rena tshwarelo bakeng sa seo o ba dirilego sona.—2013 Yearbook, letlakala 35.